《初夏游灵鹫冷泉韬光三生石诸胜 其一》
清代·汪德容

遵途越平冈，揽胜憩灵鹫。朱夏一以深，嘉禾郁如绣。

天宇犹清和，微阴蔼岩岫。泚泚碧玉流，风渝漾晴縠。

爱此清且冷，尘土一涤漱。飞泉乱人语，空翠滴衫袖。

悠然遗世情，遂去款云构。

作者简介：汪德容，字云尺，钱塘人。雍正甲辰一甲三名进士，授编修。有《重阆斋集》。